|  |
| --- |
| **ΕΛΛΗΝΙΚΗ ΔΗΜΟΚΡΑΤΙΑ**  **ΥΠΟΥΡΓΕΙΟ ΥΓΕΙΑΣ** |
| **5Η ΥΓΕΙΟΝΟΜΙΚΗ ΠΕΡΙΦΕΡΕΙΑ**  **ΘΕΣΣΑΛΙΑΣ & ΣΤΕΡΕΑΣ ΕΛΛΑΔΑΣ** |
| **ΓΕΝΙΚΟ ΝΟΣΟΚΟΜΕΙΟ ΑΜΦΙΣΣΑΣ** |

**ΔΕΛΤΙΟ ΤΥΠΟΥ 1η ΔΙΗΜΕΡΙΔΑ ΛΟΙΜΩΞΕΩΝ**

«Λοιμώξεις και ορθολογική χρήση των αντιβιοτικών» ήταν το κεντρικό θέμα της διημερίδας Λοιμώξεων του Γενικού Νοσοκομείου Άμφισσας, η οποία διοργανώθηκε από την Επιτροπή Νοσοκομειακών Λοιμώξεων του Νοσοκομείου, υπό την αιγίδα του Διοικητικού Συμβουλίου και του Επιστημονικού Συμβουλίου, στις 9 και 10 Μαΐου 2017 στο ΚΕΦΙΑΠ. Η διημερίδα ολοκληρώθηκε με ιδιαίτερη επιτυχία με τη συμμετοχή περισσότερων από 100 επαγγελματιών υγείας.

Μεταξύ των θεμάτων ήταν η ανασκόπηση και τα νεότερα δεδομένα όπως αυτά παρουσιάστηκαν στο 17ο Πανελλήνιο Συνέδριο Λοιμώξεων. Δυστυχώς η χώρα μας εξακολουθεί να διατηρεί την πρώτη θέση μεταξύ των Ευρωπαϊκών χωρών σε κατανάλωση αντιβιοτικών στη κοινότητα και την πρώτη θέση στην κατανάλωση των προωθημένων αντιβιοτικών στα Νοσοκομεία. Είναι επιστημονικά τεκμηριωμένο ότι όσο μεγαλύτερη η κατανάλωση αντιβιοτικών, τόσο αυξάνει η αντοχή των μικροβίων.

Οι ιατροί του 2017 βιώνοντας την επίσημη πληροφορία για *«το τέλος των αντιβιοτικών*» επιδιώκουν την ευαισθητοποίηση των λειτουργών της υγείας και των πολιτών καταναλωτών. Στη διημερίδα που απευθύνονταν στους λειτουργούς υγείας του Νοσοκομείου και της κοινότητας παρουσιάστηκαν από ιατρούς και νοσηλευτές τα παρακάτω θέματα:

* **Μικροβιακή αντοχή και κατάχρηση αντιβιοτικών.**
* **Ορθολογική εμπειρική αντιμετώπιση λοιμώξεων.**
* **Τι νεότερο από το βήμα του 17ου Πανελληνίου Συνεδρίου Λοιμώξεων.**
* **Ειδικές μορφές λοιμώξεων.**
* **Πρόληψη ενδονοσοκομειακών λοιμώξεων.**
* **Προφυλακτική χορήγηση αντιβιοτικών στη Χειρουργική.**
* **Antibiotic Stewardship**

Η χώρα μας αντιμετωπίζει μεγάλο πρόβλημα αντοχής μικροβίων ιδιαίτερα gram αρνητικών. Η καταπολέμηση της αντοχής είναι «ανθρωπιστικό έργο» γιατί η διάσωση των δραστικών αντιβιοτικών αποτελεί μονόδρομο με καθολική ευθύνη Εθνικών οργανισμών, παραγόντων υγείας, επιστημονικών εταιρειών και των ιδίων των πολιτών καταναλωτών.

Για τον ιατρό η ορθολογική χρήση των αντιβιοτικών δεν θα πρέπει να είναι μετατόπιση ευθύνης σε άλλους φορείς αλλά έργο ιδίας προσωπικής ευθύνης. Τα αντιβιοτικά σώζουν ζωές αλλά δεν ισχύει «όσο περισσότερο τόσο καλύτερα» ή «ότι νεότερο είναι και το καλύτερο» και κάθε θεραπευτική απόφαση πρέπει να συνδέεται άμεσα με την αντιμετώπιση της λοίμωξης αλλά και με την «επιβίωση των αντιβιοτικών».

Τα αντιβιοτικά ως φάρμακα παρουσιάζουν πολλές παρενέργειες από απλές έως απειλητικές για τη ζωή όπως η εντεροκολίτιδα από Clostridium difficile στην οποία αναλυτικά παρουσίασε σχετική εισήγηση.

Στην διημερίδα αναπτύχθηκαν οι σύγχρονες κατευθυντήριες οδηγίες για την αντιμετώπιση των λοιμώξεων στη κοινότητα π.χ. ουρολοιμώξεις αλλά κατά κύριο λόγο, οι θεραπευτικές λύσεις για τις νοσοκομειακές λοιμώξεις.

Καθοριστικό έργο για την αντιμετώπιση των πολυανθεκτικών μικροβίων είναι η μέριμνα για την λήψη μέτρων πρόληψης της διασποράς αυτών εντός των Νοσοκομείων. Στο Νοσοκομείο μας εφαρμόζονται ειδικά πρωτόκολλα κατά της διασποράς με την υγιεινή των χεριών ως το αποτελεσματικότερο και απλούστερο μέτρο. Αναδείχτηκε στην διημερίδα η σημασία αυτών των μέτρων και η αναγκαιότητα της εφαρμογής τους από όλους.

Για τις ειδικές λοιμώξεις, ειδική μνεία έγινε στις προγεννητικές για τις οποίες η έρευνα σήμερα διευρύνει το φάσμα των υπεύθυνων αιτιολογικών παραγόντων, και γνωστοποιήθηκε ο νέος ορισμός της σήψης.

Αναλύθηκε ο σημαντικός ρόλος της ειδικής ομάδας επιτήρησης της κατανάλωσης και της ορθής χρήσης των αντιβιοτικών (ΟΕΚΟΧΑ) σε κάθε Νοσοκομείο.

Για να μην επαληθευτεί η πρόβλεψη Άγγλων ειδικών ότι έως το 2050 θα πεθαίνουν 10 εκ. άνθρωποι από λοιμώξεις κάθε χρόνο για τις οποίες δεν θα υπάρχει δραστικό αντιβιοτικό, καταναλωτές, επαγγελματίες υγείας, κοινότητα, κυβερνήσεις, θα πρέπει να εργαστούμε για τον περιορισμό της πολυαντοχής περιορίζοντας τα αντιβιοτικά στην κτηνοτροφία και επιτηρώντας την ορθή επιλογή αντιβιοτικών στους ανθρώπους.

*Αναλυτικά οι εισηγήσεις θα αναρτηθούν στον ιστότοπο του Γ. Ν. Άμφισσας* [*http://www.gnamfissas.gr/*](http://www.gnamfissas.gr/)

Η Οργανωτική Επιτροπή

Παπούλια-Σεργουνιώτη Ευθυμία

Γαλάτου Νίκη

Νίχλος Χρήστος